题周孝侯庙
瓜尔佳之奇 (Yuan)
长桥涨晴波，南山滴空翠。清风孝侯祠，六月薄炎炽。苍然拥乔木，廊宇深以邃。升堂拜遗像，凛凛增壮气。缅怀绝尘姿，跅弛几自弃。一念狂圣分，千秋仰高义。义兴阻湖山，从古劳抚治。况当离乱后，生理多不遂。连州虎为害，接浦蛟作祟。故国神所游，阴相得无意。我来按兹郡，强禦宁汝畏。恐被蛟虎徒，匿形知暂避。不埋张纲轮，徒揽范滂辔。澄清怅何时，留诗志予愧。